Ég hlustaði á fínan útvarpsþátt í gær um Nóbesskáldið Peter Handke í umsjón Kristjáns B. Jónassonar . Þetta var vandaður útvarpsþáttur , umsjónarmaður vandaði til verka , þekkti viðfangsefni sitt vel og flutningur var fyrirtaksgóður . Ég gekk um gólf með headphones og hlustaði á útvarpið sem nam bylgjur sínar alla leið frá Efstaleiti í Reykjavík . Við Númi erum einir heima . Á meðan ég gekk um gólf og reyndi að gera tvennt í einu , hlusta og taka til , lá Númi í sófanum og las þykka bók eftir egypska höfundinn Alaa Al Aswany . Það er ekki svo oft sem hann les bækur . Þegar ég gekk fram og til baka um stofuna með útvarpsþáttinn í eyrunum veifaði hann til mín og spurði : „ Á hvað ertu að hlusta ? “ „ Íslenskan útvarpsþátt um Peter Handke . “ „ Um hvern ? “ „ Peter Handke . “ „ Hver er Peter Handke ? “ „ Veistu ekki hver Peter Handke er … ég splæsi hamborgara og shake ef þú getur svarað spurningunni . Hver er Peter Handke ? “ „ Er hann listamaður ? “ „ Já . “ „ Rithöfundur ? “ „ Já , “ sagði ég og hló . Það var kannski ekki erfitt að geta sér til um það . „ Er þetta náunginn sem þið [ hér vísar Númi til samtals okkar Sus ] voruð að tala um … náunginn þarna með Milosovitc . “ „ Já , en hvert er hans stærsta afrek , af hverju er hann svona mikið í umræðunni nú ? “ spurði ég . „ Já … hérna … hann fékk Nóbelsverðlaunin í bókmenntum . Hann kemur frá Austurríki . “ Þarna græddi Númi hamborgara og shake . Bókmenntamoli : Hér er spurt hver er Andrzej Sapkowski ? ( Sjá mynd ) Verðlaun hamborgari og shake . Skyndilega skýst þessi maður upp á stjörnuhiminninn hér í Danmörku svo hratt og á svo afgerandi hátt að hann á 9 söluhæstu bækur vikunnar . Númer 1 , 2 , 3 , 4 , 5 , 7 , 8 , 9 og 10 ! Þetta er alveg satt ! Ég vissi ekki hver þessi maður var þegar ég sá metsölulistann sem birtist í gær . Ég varð að fletta honum upp og í ljós kemur þetta er 71 árs árs gamall Pólverji , fæddur í Lotz og stundaði nám í viðskiptafræði í háskóla borgarinnar áður en hann réði sig sem sölufulltrúa í útflutningsfyrirtæki þar sem hann vann fram til ársins 1990 . Það ár sendi hann inn smásögu , THE WITCHER , í fantasíusagnasamkeppni . Fyrir söguna fékk hann þriðju verðlaun en það varð nóg til að hann sneri sér að fantasíuskrifum , og fantasíubókmenntaþýðingum . Frá árinu 1990 hefur hann skrifað fjölda bóka innan fantasíugeirans og bækur hans eru þýddar á meira en 20 tungumál . Þrjátíu árum eftir útkomu THE WITCHER er Netflix byrjað að sýna samnefnda þáttaröð byggða á söguheimi Andrzej Sapkowskis og einmitt þetta ; að Netflix sýni þættina THE WITCHER , hefur tendrað mikið vinsældabál í Danmörku og geri ég ráð fyrir að þessi vinsældabylgja verði brátt alþjóðleg .